商
作者：范仲淹
朝代：宋

paragraphs: 嘗聞商者云，轉貨賴斯民。
遠近日中合，有無天下均。
上以利吾國，下以藩吾身。
周官有常籍，豈云逐末人。
天意亦何事，狼虎生貪秦。
經界變阡陌，吾商苦悲辛。
四民無常籍，茫茫僞與真。
游者竊吾利，墮者亂吾倫。
淳源一以蕩，頽波浩無津。
可堪貴與富，侈態日日新。
萬里奉綺羅，九陌資埃塵。
窮山無遺寶，竭海無遺珍。
鬼神爲之勞，天地爲之貧。
此弊已千載，千載猶因循。
桑柘不成林，荆棘有餘春。
吾商則何罪，君子恥爲鄰。
上有堯舜主，下有周召臣。
琴瑟願更張，使我歌良辰。
何日用此言，皇天豈不仁。